Beišanas
Beišanas (kin. 甘肃北山, pinyin: gānsù běishān) – kalnynas Vidurinėje Azijoje, Kinijos Liaudies Respublikoje (Gansu), tarp Alašano dykumos ir rytinių Tianšanio pakraščių bei tarp Lobnoro įdubos ir Žošuji upės. Ilgis ~700 km. Aukštis siekia 2791 m. Sudarytas daugiausia iš metamorfinių ir kristalinių uolienų. Beišano kalnynas susideda iš luistinių gūbrių ir kalnagūbrių. Gausu eolinių darinių. Būdingos akmeningos dykumos ir pusdykumės, druskožemiai. Paviršinių vandenų nėra.